VBS sommer gou finaal gelikwideer | Maroela Media
Die hooggeregshof in Pretoria het Dinsdag 'n finale bevel uitgereik wat die Reserwebank se aansoek toestaan om VBS Mutual Bank te likwideer.
Regter Johan Louw het in minder as 10 minute die onmiddellike uitvoering van die likwidasieopdrag gelas. Geen partye het die aansoek teengestaan nie.
Die sentrale bank het VBS in Maart vanjaar onder kuratorskap geplaas. Volgens 'n verslag, "The Great Bank Heist", wat die Reserwebank verlede maand uitgereik het, het sowat 50 mense vanaf Maart 2015 oor 'n tydperk van drie jaar R1,894 miljard pasella by die Limpopo-gebaseerde instelling gekry.
Kuben Naidoo, adjunkpresident van die Reserwebank en uitvoerende hoof van die Voorsorgowerheid, het 'n dringende aansoek by die hooggeregshof ingedien dat VBS so gou moontlik gelikwideer word omdat dit "hopeloos insolvent is, feitelik sowel as kommersieel".
In adv. Terry Motau se verslag word 'n beeld geskets van die grootskaalse bedrog en korrupsie wat vanaf 2015 plaasgevind het en na bewering bedink is deur van VBS se belanghebbendes en topamptenare.
Hulle het omtrent R2 miljard gebuit. Die meeste van dié geld is deur talle munisipaliteite in Limpopo, Noordwes en Gauteng in die bank belê.
Die DA het 'n beroep op die openbare beskermer gedoen om alle burgemeesters te ondersoek wat van die plundering verdink word. Die amptelike opposisie versoek 'n leefstyloudit van elkeen wat in die verslag genoem word.
Begin sommer maar by Floyd Shivambu van die EFF
Gaan ons ooit die tronk deure hoor klap vir hierdie vrot spul betrokke ?
Wat dadels van gaan kom vir die oortreders. Die soustrein jaag nog voort met verbysterende spoed en niemand kan hom stop nie,
Weereens geen aanspreeklikheid vir die skelms, maar vir my en jou geld 'n ander stelletjie reëls. Ek het ongelukkig geen geloof meer in hierdie (vrot) regstaat nie. Niemand gaan in die tronk sit nie, niemand gaan vervolg word nie; 'n Staat sonder geregtigheid is g'n staat nie.